《题野桥图》
明代·林大春

南国有乔木，郁郁凌星辰。根株五百年，尽作苍龙鳞。

下有幽人居，云是同枝亲。悠悠玩云物，潇潇出风尘。

青山连野望，碧海迷通津。手持落木枝，为桥度行人。

行人一以度，轩车忽见询。因之览六合，遗爱七泽滨。

一朝入郎署，然诺轻千钧。汉皇思李齐，冯唐称先臣。

持节赦云中，斯意良未申。感激歌古调，白日追庞淳。

歌罢长叹息，怅望空山春。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。